“2 บิ๊ก” เร่งเก็บSIRI-W2สร้างความเชื่อมั่นก่อนแปลงสิทธิ 29 ก.ย. จับตาราคาหุ้นพุ่งรับกระแส
จับตาราคาหุ้น SIRI พุ่งกระฉูด หลัง 2 บิ๊ก SIRI "เศรษฐา-อภิชาติ" เร่งเก็บวอแรนต์สร้างความเชื่อมั่นนักลงทุน คาดแปลงสิทธิก่อน 29 ก.ย.นี้
14 ก.ย. 2560

ผู้สื่อข่าวรายงานว่า จากการสำรวจข้อมูลรายงานผู้บริหารซื้อ-ขายหุ้นประจำวันที่ 12 ก.ย.60 ของ “ข่าวหุ้นธุรกิจออนไลน์” พบว่า นายเศรษฐา ทวีสิน ผู้ถือหุ้นใหญ่ของบริษัท แสนสิริ จำกัด (มหาชน) หรือ SIRI ได้ทำรายการซื้อใบสำคัญแสดงสิทธิที่จะใช้ซื้อหุ้นสามัญของบริษัทครั้งที่ 2 (SIRI-W2) จำนวน 100 ล้านหน่วย ที่ราคา 0.06 บาท มูลค่าการซื้อขายรวม 6 ล้านบาท
ขณะเดียวกัน พบรายชื่อของ นายอภิชาติ จูตระกูล ซึ่งเป็นผู้ถือหุ้นใหญ่ของ SIRI เข้าทำรายการซื้อใบสำคัญแสดงสิทธิ (SIRI-W2)  ในวันเดียวกัน โดยทำการซื้อวอแรนต์จำนวน 40 ล้านหน่วย ที่ราคา 0.06 บาท มูลค่าการซื้อขายรวม 2.40 ล้านบาท
โดยการเข้าซื้อใบสำคัญแสดงสิทธิของผู้บริหารทั้ง 2 ราย นั้น คาดว่าจะเป็นการเข้าซื้อเพื่อแปลงสิทธิ SIRI-W2 ภายในเดือนนี้ ซึ่งจะมีระยะเวลาแจ้งความจำนงในการใช้สิทธิในวันที่ 22 ก.ย. 2560 ถึงวันที่ 28 ก.ย. 2560 ด้วยราคาในการใช้สิทธิซื้อหุ้นสามัญ 2.50 บาท/หุ้น อัตราการใช้สิทธิ (หน่วย : หุ้น) 1 : 1
อย่างไรก็ตาม หากใช้มูลค่าล่าสุดของ SIRI-W2 จากราคาปิดครั้งสุดท้ายเมื่อวันที่ 13 ก.ย. 2560 ซึ่งอยู่ที่ระดับ 0.08 บาท มารวมกับราคาแปลงสิทธิ 2.50 บาท จะเท่ากับว่าต้นทุนในการแปลงสิทธิดังกล่าวอยู่ที่ 2.58 บาทต่อหุ้น สูงกว่าราคาหุ้นแม่เมื่อเทียบกับราคาล่าสุด เมื่อวันที่ 13 กันยายน 60 ซึ่งอยู่ที่ 2.28 บาท จำนวน 0.30 บาท หรือคิดเป็น 13%
ส่งผลให้มีการคาดการณ์ว่า การที่ผู้บริหารเข้าซื้อวอแรนต์ในครั้งนี้เพื่อเป็นการสร้างความเชื่อมั่นในตัววอร์แรนต์กับนักลงทุน ที่จะมีกำหนดแปลงสิทธิครั้งสุดท้าย 24 พ.ย.60 นอกจากนี้ในแง่ของการระดมทุน หากมีการแปลงสิทธิเพื่อแลกซื้อหุ้นสามัญ SIRI เต็มจำนวน 3,406 ล้านหุ้น จะทำให้บริษัทได้รับเงินกว่า 8,500 ล้านบาท ซึ่งถือเป็นโอกาสที่บริษัทจะนำเงินดังกล่าวไปใช้ตามแผนที่กำหนดไว้
จึงเป็นที่น่าจับตาว่านักลงทุนจะเริ่มเข้าเก็บวอร์แรนต์มากขึ้นหลังจากเห็นความเชื่อมั่นจากการที่ผู้บริหารเข้าเก็บวอร์แรนต์ ซึ่งอาจจะส่งผลให้ราคาหุ้น SIRI ปรับตัวขึ้นแรงก่อนที่จะหมดระยะเวลาการใช้สิทธิครั้งสุดท้าย
 
อนึ่ง บริษัท แสนสิริ จำกัด (มหาชน) ได้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทให้แก่ผู้ถือหุ้นเดิม โดยกำหนดการใช้สิทธิได้ในวันทำการสุดท้ายของทุกๆไตรมาส (เดือนมีนาคม มิถุนายน กันยายน และธันวาคม) ของแต่ละปีปฏิทินตลอดอายุของใบสำคัญแสดงสิทธิ โดยกำหนดวันใช้สิทธิครั้งแรกตรงกับวันที่ 30 ธ.ค.2558 และวันกำหนดการใช้สิทธิครั้งสุดท้ายตรงกับวันที่ 24 พ.ค. 2560 โดย SIRI-W2 มีจำนวนจดทะเบียนในตลาดรวม 3,406 ล้านหุ้น อย่างไรก็ตามในช่วงที่ผ่านมายังไม่เคยมีการแปลงสิทธิเลยสักครั้ง